ประกาศกรมการขนส่งทางบก เรื่อง หลักเกณฑ์การให้ความเห็นชอบรูปภาพที่ปรากฏบนตัวถังรถโดยสารไม่ประจำทาง

ประกาศกรมการขนส่งทางบก
ประกาศกรมการขนส่งทางบก
เรื่อง
หลักเกณฑ์การให้ความเห็นชอบรูปภาพที่ปรากฏ
บนตัวถังรถโดยสารไม่ประจำทาง
 

ด้วยปัจจุบันมีผู้ประกอบการขนส่งไม่ประจำทางด้วยรถที่ใช้ในการขนส่งผู้โดยสารบางรายได้ทำสีรถโดยสารไม่ประจำทางเป็นลวดลายต่างๆ
โดยใช้สีรถมากเกินความจำเป็น มีการทำลวดลายเป็นรูปภาพต่างๆ ทั้งด้านข้างตัวถังรถ ด้านหน้าและด้านท้ายตัวรถ
จนไม่สามารถระบุสีของรถได้ บางครั้งใช้สีซึ่งมองแล้วอาจเกิดอันตรายแก่ผู้ร่วมใช้รถใช้ถนน
โดยรูปภาพบนตัวถังรถโดยสารไม่ประจำทางดังกล่าวไม่ได้รับความเห็นชอบจากกรมการขนส่งทางบกก่อน
ฉะนั้น เพื่อให้รูปภาพที่ปรากฏบนตัวรถโดยสารไม่ประจำทางเป็นไปด้วยความเรียบร้อย เหมาะสม
ไม่ขัดต่อความสงบเรียบร้อยและศีลธรรมอันดีของประชาชน

อาศัยอำนาจตามความในข้อ ๑ (๒) แห่งกฎกระทรวง ฉบับที่
๙ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกจึงประกาศ
ดังต่อไปนี้

ข้อ ๑ รถโดยสารไม่ประจำทางคันใดถ้ามีรูปภาพบนตัวรถ
รูปภาพดังกล่าวจะต้องมีลักษณะ ดังต่อไปนี้
(๑) รูปภาพและสีที่ใช้ ซึ่งมองแล้วไม่ก่อให้เกิดอันตราย
หรือก่อให้เกิดความไม่ปลอดภัยแก่ผู้ร่วมใช้รถใช้ถนน
(๒) กำหนดให้ด้านหน้ารถและด้านท้ายของตัวรถต้องไม่มีรูปภาพใดๆ
มีได้เฉพาะสีพื้นและหรือแถบสีที่กำหนดไว้ในใบอนุญาตประกอบการขนส่ง
(๓) ไม่ก่อให้เกิดความเสียหายแก่ผู้อื่น
(๔) ไม่ขัดต่อความสงบเรียบร้อยและศีลธรรมอันดีของประชาชน
(๕) ไม่กระทบต่อความสัมพันธ์ระหว่างประเทศ
(๖) ไม่ขัดต่อนโยบายแห่งรัฐ

ข้อ ๒ รถโดยสารไม่ประจำทางคันใดที่มีรูปภาพที่ปรากฏบนตัวรถ
ก่อนจะดำเนินการทางทะเบียนจะต้องได้รับความเห็นชอบจากกรมการขนส่งทางบกก่อน

ข้อ ๓ ประกาศนี้ให้ใช้บังคับกับรถที่จดทะเบียนใหม่ตั้งแต่วันที่
๑ มิถุนายน ๒๕๔๙ เป็นต้นไป สำหรับรถที่ได้จดทะเบียนก่อนวันที่ ๑ มิถุนายน ๒๕๔๙ คันใดหากมีรูปภาพบนตัวรถ
ให้ขอความเห็นชอบจากกรมการขนส่งทางบกภายในสองปี นับแต่วันที่ ๑ มิถุนายน ๒๕๔๙

ทั้งนี้ ตั้งแต่บัดนี้เป็นต้นไป[๑]


ประกาศ
ณ วันที่ ๑ พฤษภาคม พ.ศ. ๒๕๔๙
ปิยะพันธ์
จัมปาสุต
อธิบดีกรมการขนส่งทางบก
































นันทนา/ผู้จัดทำ
๑ กันยายน ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๘๓ ง/หน้า ๑๔/๒๔ สิงหาคม ๒๕๔๙